Kolumbiyada tribuna qulashi oqibatida 500 nafarga yaqin odam jarohatlandi — video

Kolumbiyaning El-Espinal shahrida buqalar jangi vaqtida tribuna qulab tushdi. Bu haqda “El Comercio” xabar berdi.
Hodisa San-Pedro bayrami sharafiga o'tkazilayotgan tantanalar paytida yuz bergan. Buqalar jangi maydonida odamlar o'tirgan tribuna qulab tushgan. Mahalliy jurnalistlarga ko'ra, 5 kishi halok bo'lgan, 500 nafarga yaqin tomoshabin jarohatlangan.
Voqea joyiga qutqaruvchilari yetib kelib, odamlarni xavfsiz joyga evakuatsiya qilishga yordam bergan. Mahalliy kasalxona jarohatlanganlarga yordam berish uchun sariq darajadagi xavfsizlikni joriy qilgan. Jarohatlanganlar orasida bolalar, ayollar, erkaklar va hattoki, tadbirda bo'lgan keksalar ham bor.

Ta'kidlanishicha, halok bo'lganlar orasida ayollar, voyaga yetmagan bola va erkak bo'lgan, biroq bu dastlabki ma'lumot ekani aytilgan.
Avvalroq Hindistonda futbol o'yinida 8 ming kishilik tribuna qulab tushgandi. Shuningdek, Isroilda ibodat vaqti sinagoga tribunasi tushib ketgan.